Document ID: 32012R0392

REGULAMENTUL DELEGAT (UE) NR. 392/2012 AL COMISIEI
din 1 martie 2012
de completare a Directivei 2010/30/UE a Parlamentului European și a Consiliului cu privire la cerințele de etichetare energetică a uscătoarelor de rufe de uz casnic cu tambur
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2010/30/UE a Parlamentului European și a Consiliului din 19 mai 2010 privind indicarea, prin etichetare și informații standard despre produs, a consumului de energie și de alte resurse al produselor cu impact energetic (1), în special articolul 10,
întrucât:
(1)
Directiva 2010/30/UE impune Comisiei să adopte acte delegate în ceea ce privește etichetarea produselor cu impact energetic care au un potențial semnificativ de economisire a energiei și niveluri de performanță foarte diferite pentru funcționalități echivalente.
(2)
Dispozițiile privind etichetarea energetică a uscătoarelor de rufe de uz casnic cu tambur au fost stabilite prin Directiva 95/13/CE a Comisiei din 23 mai 1995 de punere în aplicare a Directivei 92/75/CEE a Consiliului în ceea ce privește etichetarea energetică a uscătoarelor electrice de rufe de uz casnic cu tambur (2).
(3)
Energia utilizată de uscătoarele de rufe de uz casnic cu tambur reprezintă o parte semnificativă din totalul necesarului de energie pentru uz casnic la nivelul Uniunii. Pe lângă îmbunătățirile deja realizate în domeniul eficienței energetice, potențialul de reducere în continuare a consumului de energie al uscătoarelor de rufe de uz casnic cu tambur este substanțial.
(4)
Directiva 95/13/CE trebuie abrogată, iar prezentul regulament trebuie să stabilească noi dispoziții pentru a se garanta că eticheta energetică oferă furnizorilor stimulente dinamice pentru a continua ameliorarea eficienței energetice a uscătoarelor de rufe de uz casnic cu tambur și pentru a accelera transformarea pieței în direcția adoptării unor tehnologii eficiente din punct de vedere energetic.
(5)
Mașinile combinate de spălat și uscat rufe de uz casnic sunt reglementate de Directiva 96/60/CE a Comisiei din 19 septembrie 1996 de punere în aplicare a Directivei 92/75/CEE a Consiliului în ceea ce privește etichetarea energetică a mașinilor combinate de spălat și uscat rufe de uz casnic (3). Acestea au caracteristici specifice și, prin urmare, trebuie excluse din domeniul de aplicare al prezentului regulament.
(6)
Informațiile care figurează pe etichetă trebuie obținute prin proceduri de măsurare fiabile, exacte și reproductibile, care iau în considerare metodele de măsurare de ultimă generație recunoscute, inclusiv, dacă există, standardele armonizate adoptate de organismele europene de standardizare, enumerate în anexa I la Directiva 98/34/CE a Parlamentului European și a Consiliului din 22 iunie 1998 referitoare la procedura de furnizare de informații în domeniul standardelor și reglementărilor tehnice (4).
(7)
Prezentul regulament trebuie să specifice un conținut și un model uniform al etichetei pentru uscătoarelor de rufe de uz casnic cu tambur, inclusiv pentru cele alimentate cu gaz.
(8)
În plus, prezentul regulament trebuie să specifice cerințele privind „documentația tehnică” și „fișa produsului” pentru uscătoarele de rufe de uz casnic cu tambur.
(9)
De asemenea, prezentul regulament trebuie să specifice cerințe privind informațiile care trebuie furnizate pentru orice tip de vânzare la distanță, reclame și materiale promoționale tehnice privind uscătoarele de rufe de uz casnic cu tambur.
(10)
Este oportun să se prevadă revizuirea dispozițiilor prezentului regulament pentru a se ține cont de progresele tehnologice.
(11)
În vederea facilitării tranziției de la Directiva 95/13/CE la prezentul regulament, uscătoarele de rufe de uz casnic cu tambur etichetate în conformitate cu prezentul regulament trebuie considerate conforme cu Directiva 95/13/CE.
(12)
Prin urmare, este necesară abrogarea Directivei 95/13/CE,
ADOPTĂ PREZENTUL REGULAMENT:
Articolul 1
Obiectul și domeniul de aplicare
(1) Prezentul regulament stabilește cerințele privind etichetarea și la furnizarea de informații suplimentare privitoare la uscătoarele de rufe de uz casnic cu tambur alimentate de la rețeaua electrică sau cu gaz și la uscătoarele de rufe de uz casnic cu tambur încorporate, inclusiv cele vândute pentru utilizări altele decât cele casnice.
(2) Prezentul regulament nu se aplică mașinilor combinate de spălat și uscat rufe de uz casnic și storcătoarelor centrifugale.
Articolul 2
Definiții
Pe lângă definițiile prevăzute la articolul 2 din Directiva 2010/30/UE, în sensul prezentului regulament se aplică și următoarele definiții:
1.
„uscător de rufe de uz casnic cu tambur” înseamnă un aparat în care produsele textile sunt uscate prin învârtire într-un tambur rotativ prin care trece un flux de aer cald și care este destinat în principal utilizării în scopuri neprofesionale;
2.
„uscător de rufe de uz casnic încorporat cu tambur” înseamnă un uscător de rufe de uz casnic cu tambur destinat instalării într-un dulap, într-o nișă special prevăzută în perete sau în alt loc similar și care necesită finisare de mobilier;
3.
„mașină combinată de spălat și uscat rufe de uz casnic” înseamnă o mașină de spălat de uz casnic care include atât o funcție de stoarcere prin centrifugare, cât și o modalitate de uscare a produselor textile, de obicei prin încălzire și rotație;
4.
„storcător centrifugal”, cunoscut și sub denumirea comercială de „uscător centrifugal”, înseamnă un aparat în care apa este eliminată din produsele textile printr-o acțiune centrifugală realizată în interiorul unui tambur rotativ și este scursă printr-o pompă automată, aparat destinat în principal utilizării neprofesionale.
5.
„uscător de rufe cu tambur cu ventilație” înseamnă un uscător cu tambur care absoarbe aer proaspăt, îl suflă peste produsele textile și elimină aerul umed rezultat în încăpere sau în exterior;
6.
„uscător de rufe cu tambur cu acțiune de condensare” înseamnă un uscător cu tambur care include un dispozitiv (acționând fie prin condensare, fie prin alte mijloace) pentru eliminarea umezelii din aerul utilizat în procesul de uscare;
7.
„uscător de rufe automat cu tambur” înseamnă un uscător de rufe cu tambur care oprește procesul de uscare atunci când detectează un anumit conținut de umezeală al încărcăturii (de exemplu prin conductivitate sau cu ajutorul senzorilor de temperatură);
8.
„uscător de rufe neautomat cu tambur” înseamnă un uscător de rufe cu tambur care oprește procesul de uscare după o perioadă predefinită, de obicei controlată de un temporizator, dar care poate fi oprit și manual;
9.
„program” înseamnă o serie de operațiuni predefinite pe care furnizorul le declară ca fiind adecvate pentru uscarea anumitor tipuri de textile;
10.
„ciclu” înseamnă un proces complet de uscare, astfel cum este definit pentru programul selectat;
11.
„durata programului” înseamnă timpul care trece de la inițierea programului până la finalizarea programului, fără a se lua în calcul întârzierile programate de utilizatorul final;
12.
„capacitate nominală” înseamnă cantitatea maximă în kilograme de produse textile uscate de un anume tip indicată de furnizor, în trepte de 0,5 kg, care poate fi prelucrată într-un uscător de rufe de uz casnic cu tambur utilizând programul selectat, atunci când acesta este încărcat în conformitate cu instrucțiunile furnizorului;
13.
„încărcătură parțială” înseamnă jumătate din capacitatea nominală, pentru un anumit program al unui uscător de rufe de uz casnic cu tambur;
14.
„eficiența condensării” înseamnă raportul dintre masa de apă condensată de un uscător cu tambur cu acțiune de condensare și masa de apă eliminată din încărcătură la sfârșitul unui ciclu;
15.
„modul oprit” înseamnă situația în care uscătorul de rufe de uz casnic cu tambur este dezactivat de la comenzile sau butoanele aparatului accesibile utilizatorului final și destinate a fi utilizate de acesta, în cadrul funcționării normale, în scopul de a obține consumul cel mai scăzut de putere care poate dura pentru o perioadă nedefinită atunci când uscătorul de rufe de uz casnic cu tambur este conectat la o sursă de curent electric și utilizat în conformitate cu instrucțiunile producătorului; dacă nu există comenzi sau butoane accesibile utilizatorului final, „mod oprit” înseamnă situația în care se află uscătorul de rufe de uz casnic cu tambur atunci când revine singur la un consum de putere în regim staționar;
16.
„mod inactiv” înseamnă modul în care consumul de putere este cel mai scăzut, acesta putând dura o perioadă nedefinită după încheierea programului, fără nicio altă intervenție din partea utilizatorului final în afara descărcării uscătorului de rufe de uz casnic cu tambur;
17.
„uscător de rufe de uz casnic cu tambur echivalent” înseamnă un model de uscător de rufe de uz casnic cu tambur introdus pe piață care are aceeași capacitate nominală, aceleași caracteristici tehnice și de performanță, același consum de energie, aceeași eficiență a condensării, dacă este cazul, aceeași durată a programului standard pentru bumbac și aceleași emisii de zgomot transmis prin aer ca un alt model de uscător de rufe de uz casnic cu tambur, introdus pe piață cu un cod comercial diferit de același furnizor;
18.
„utilizator final” înseamnă un consumator care cumpără sau care se preconizează că va cumpăra un uscător de rufe de uz casnic cu tambur;
19.
„punct de vânzare” înseamnă un loc unde uscătoarele de rufe de uz casnic cu tambur sunt expuse sau oferite spre vânzare, închiriere sau cumpărare cu plata în rate;
20.
„program standard pentru bumbac” înseamnă ciclul de uscare a rufelor din bumbac cu o umiditate inițială a încărcăturii de 60 % până la atingerea unei umidități de 0 %.
Articolul 3
Responsabilitățile furnizorilor
Furnizorii se asigură că:
(a)
fiecare uscător de rufe de uz casnic cu tambur este prevăzut cu o etichetă imprimată conform formatului din anexa I și conținând informațiile stabilite în respectiva anexă;
(b)
este pusă la dispoziție o fișă a produsului, astfel cum este stabilită în anexa II;
(c)
documentația tehnică prevăzută în anexa III este pusă la dispoziția autorităților statelor membre și a Comisiei, la cerere;
(d)
toate reclamele pentru un model specific de uscător de rufe de uz casnic cu tambur includ clasa de eficiență energetică, în cazul în care acestea prezintă informații legate de consumul de energie sau de preț;
(e)
toate materialele promoționale tehnice referitoare la un anumit model de uscător de rufe de uz casnic cu tambur, care descriu parametrii tehnici specifici acestuia, includ clasa de eficiență energetică a modelului respectiv.
Articolul 4
Responsabilitățile distribuitorilor
Distribuitorii se asigură că:
(a)
la punctul de vânzare, fiecare uscător de rufe de uz casnic cu tambur este prevăzut cu eticheta pusă la dispoziție de furnizor în conformitate cu articolul 3 litera (a), pe partea exterioară frontală sau superioară a produsului, astfel încât aceasta să fie clar vizibilă;
(b)
uscătoarele de rufe de uz casnic cu tambur oferite spre vânzare, închiriere sau cumpărare cu plata în rate fără ca utilizatorul final să aibă posibilitatea de a vedea produsul expus, în conformitate cu dispozițiile de la articolul 7 din Directiva 2010/30/UE, sunt însoțite la comercializare de informațiile puse la dispoziție de furnizori în conformitate cu anexa IV la prezentul regulament;
(c)
toate reclamele pentru un model specific de uscător de rufe de uz casnic cu tambur includ o mențiune privind clasa de eficiență energetică, dacă acestea prezintă informații legate de consumul de energie sau de preț;
(d)
toate materialele promoționale tehnice referitoare la un anumit model de uscător de rufe de uz casnic cu tambur care descriu parametrii tehnici specifici acestuia includ o mențiune privind clasa de eficiență energetică a modelului respectiv.
Articolul 5
Metode de măsurare
Informațiile care urmează să fie furnizate în temeiul articolelor 3 și 4 se obțin prin intermediul unor proceduri de măsurare fiabile, exacte și reproductibile, care iau în considerare metodele de măsurare de ultimă generație recunoscute.
Articolul 6
Procedura de verificare în scopul supravegherii pieței
Statele membre aplică procedura stabilită în anexa V pentru evaluarea conformității în ceea ce privește valorile declarate pentru clasa de eficiență energetică, consumul de energie pe ciclu, clasa de eficiență a condensării, dacă este cazul, capacitatea nominală, consumul de putere în „modul oprit” și în „modul inactiv”, durata modului inactiv, durata programului, precum și emisiile de zgomot transmis prin aer.
Articolul 7
Revizuire
Comisia revizuiește prezentul regulament în lumina progreselor tehnologice, în termen de maximum cinci ani de la intrarea în vigoare a acestuia. Revizuirea vizează în special evaluarea toleranțelor de verificare stabilite în anexa V.
Articolul 8
Abrogare
Directiva 95/13/CE se abrogă de la 29 mai 2012.
Articolul 9
Dispoziții tranzitorii
(1) Articolul 3 literele (d) și (e) și articolul 4 literele (b), (c) și (d) nu se aplică reclamelor imprimate și materialelor promoționale tehnice imprimate publicate înainte de 29 septembrie 2012.
(2) Uscătoarele de rufe de uz casnic cu tambur introduse pe piață înainte de 29 mai 2012 trebuie să fie conforme cu dispozițiile Directivei 95/13/CE.
(3) Uscătoarele de rufe de uz casnic cu tambur care respectă dispozițiile prezentului regulament și care sunt introduse pe piață sau oferite spre vânzare, închiriere sau cumpărare cu plata în rate înainte de 29 mai 2012 sunt considerate conforme cu dispozițiile Directivei 95/13/CE.
Articolul 10
Intrare în vigoare și aplicare
(1) Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
(2) Se aplică de la 29 mai 2012. Cu toate acestea, articolul 3 literele (d) și (e) și articolul 4 literele (b), (c) și (d) se aplică de la 29 septembrie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 martie 2012.

Labels: 3
14
1